ฟินันซ่า3เดือนชูจ่าย3.05%‘ไทคอน’ฉลุย
ฟินันซ่า ส่งกองทุนสารหนี้ 3 เดือนขายจ่าย 3.05% ต่อปี ชูตราสารเรตติ้งดีกว่าธนาคารในไทย
30 มี.ค. 2555

ฟินันซ่า ส่งกองทุนสารหนี้ 3 เดือนขายจ่าย 3.05% ต่อปี ชูตราสารเรตติ้งดีกว่าธนาคารในไทย
นายธีรพันธุ์ จิตตาลาน กรรมการ บริหารและประธานเจ้าหน้าที่บริหารบริษัทหลักทรัพย์จัดการกองทุน (บลจ.) ฟินันซ่า เปิดเผยว่า กองทุนเปิดฟินันซ่าตราสารหนี้พลัส โรล โอเวอร์ 3 เดือน จะเปิดขายครั้งแรกตั้งแต่วันที่ 28 มี.ค.–2 เม.ย. 2555 ลงทุนขั้นต่ำ 2,000 บาท ประมาณการผลตอบแทน 3.05% ต่อปี 
กองทุนจะลงทุนในตราสารหนี้ในประเทศและต่างประเทศ เนื่องจากหากลงทุนเฉพาะในประเทศในช่วง 3 เดือน จะไม่ได้ผลตอบแทนในระดับ 3% ต่อปี นอกจากนี้ ตราสารหนี้ต่างประเทศที่บริษัทเลือกลงทุนในครั้งนี้ เป็นตราสารที่มี International Scale ที่ระดับ P-1 หรือ F-1 ซึ่งมี ความน่าเชื่อถือที่อยู่ในระดับ A ดีกว่าธนาคารพาณิชย์ของไทยส่วนใหญ่จะอยู่ที่ระดับ BBB 
“หลักของการจัดอันดับความน่าเชื่อถือในประเทศที่ใช้มาตราวัดแบบ National Scale ที่วัดเพียงตัวแปรภายในประเทศมักจะให้เครดิตที่สูงกว่า เมื่อเปรียบเทียบกับการวัดแบบ International Scale โดยที่ทั้งคู่มีความน่าเชื่อถือที่เท่ากัน” นายธีรพันธุ์ กล่าว
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจ บลจ.บัวหลวง เปิดเผยว่า ผู้ถือหน่วยลงทุนเดิมของกองทุนรวมอสังหาริมทรัพย์ไทคอน (TFUND) ใช้สิทธิจองซื้อหน่วยลงทุนเพิ่มทุนเต็มมูลค่าที่เสนอขาย 762 ล้านบาท โดยจะแจ้งผลการจัดสรรทางไปรษณีย์ ตั้งแต่วันที่ 5 เม.ย.นี้